**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Jogi Bizottsága**

**2024. november 25-i ülésére**

**Javaslat a Savaria Múzeum pályázatokon történő részvételének jóváhagyására**

A Savaria Múzeum (a továbbiakban: Múzeum) önrészt nem igénylő pályázatok benyújtásához kért jóváhagyást.

Szombathely Megyei Jogú Város Önkormányzatának Szervezeti és Működési Szabályzata 51.§ (3) bekezdés 25. pontja értelmében amennyiben a pályázat benyújtása önrészt nem igényel, azt a pénzügyekkel, vagyongazdálkodással kapcsolatos feladatai körében a Gazdasági és Jogi Bizottság hagyja jóvá.

A **Múzeum** az alábbi – önrészt nem igénylő – pályázatok benyújtásához kért jóváhagyást:

Nemzeti Kulturális Alap – Képzőművészeti Kollégiuma „52-9/2024/PALYAZAT2024”

1. Pályázat címe: Kortárs magyar képzőművészeti alkotások megvásárlása a Szombathelyi Képtár gyűjteményébe

Igényelt támogatás: 900.000,- Ft

Támogatott pályázat esetén tovább gyarapíthatjuk a Szombathelyi Képtár színvonalas képzőművészeti/plasztikai gyűjteményét. A megvásárlásra felterjesztett alkotók és műveik: Szunyogh László: Vonat holddal és napkoronggal című bronz plasztikája, valamint Kékesi Gábor öntött bronz érméi, melyek két Vas vármegyei kötődésű történelmi alakot (Hollán Ernő és Hermann Ottó) ábrázolják.

1. Pályázat címe: Technológiai eszközfejlesztésre a Szombathelyi Képtárban

Igényelt támogatás: 1.200.000,- Ft

A Savaria Múzeum és annak tagintézményei (így a Szombathelyi Képtár is) pályázatok segítségével tudja fejleszteni, bővíteni technikai eszközeit-felszereléseit, melyek nem csak a szakmai munkához, hanem az új alkotások létrehozásához, múzeumpedagógiai foglalkozásokhoz és alkotóműhelyek működtetéséhez is elengedhetetlenül szükségesek.

A megpályázott technikai eszközökkel amatőr és hivatásos művészeknek, múzeumpedagógiai foglalkozásokon résztvevő gyermekeknek, alkotóműhelyen résztvevő felnőtteknek is lehetőségük nyílna új művészeti technikák kipróbálására, a pedagógiai módszertani napokon résztvevő pedagógusoknak pedig szakmai ismeretek szerzésére, népszerűsítve a képzőművészet alkalmazott technikai megoldásait, illetve saját gyűjteményüket is. A fotóháttér, reflektorok, monitor és médialejátszó, továbbá a hosszabbító az alkotómunkán túl segíthetné a gyűjteménykezelői, kiállításrendezői, adattári, múzeumpedagógiai, kiadvány- és honlapszerkesztési munkát is, valamint hasznosíthatók különböző rendezvényeinken, szakmai programokon és kiállításokon is. A világítástechnikai fejlesztés hatékonyabb és esztétikusabb műtárgybemutatást, valamint a kiállítóterek sokrétű és rugalmasabb felhasználását is eredményezhetik.

Kérem a Tisztelt Bizottságot, hogy az előterjesztést megtárgyalni és a pályázatok benyújtásával kapcsolatos álláspontját kialakítani szíveskedjen.

**Szombathely, 2024. november „ ”**

**/: Horváth Soma :/**

**HATÁROZATI JAVASLAT**

**…../2024. (XI.25.) GJB. számú határozat**

A Gazdasági és Jogi Bizottság a „Javaslat a Savaria Múzeum pályázaton történő részvételének jóváhagyására” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzata 51.§ (3) bekezdés 25. pontja alapján jóváhagyja a Savaria Múzeum részvételét a Nemzeti Kulturális Alap – Képzőművészeti Kollégiumához benyújtandó, 52-9/2024/PALYAZAT2024 kódszámú, önrészt nem igénylő pályázatokon.

**Felelős:**  Bokányi Adrienn, a Gazdasági és Jogi Bizottság elnöke

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csapláros Andrea, a Savaria Múzeum igazgatója)

**Határidő:** azonnal